<classify> BOHARI ya Dawa MSD imetaja changamoto inazokabiliana nazo kutekeleza jukumu la ununuzi wa dawa na vifaa tiba kwa ajili ya nchi wanachama wa Jumuiya ya Maendeleo Kusini mwa Afrika SADC, mojawapo ikiwa ni lugha. Mkurugenzi Mkuu wa MSD, Laurean Bwanakunu pichani alisema hayo hivi karibuni ofisini kwake Dar es Salaam alipozungumza na gazeti hili kuhusu hatua ambazo Tanzania imefikia kutekeleza jukumu ililopewa mwaka jana, kuwa mnunuzi mkuu kupitia mfumo wa ununuzi shirikishi. Uamuzi wa kuipa nchi jukumu hilo ulifanyika mwaka jana kupitia mawaziri wa afya wa nchi wanachama waliokutana mjini Polokwane, Limpopo, Afrika Kusini.Bwanakunu alisema lugha zinazotumika katika jumuiya ni tatu hivyo huwalazimu kutafuta wakalimani kwa ajili ya kupeleka taarifa katika nchi wanachama kulingana na lugha wanazotumia. Kuna vijana wanafahamu Kifarasa lakini pia SADC imekuwa ikitusaidia, alisema. Wakati nchi wanachama zina lugha zake za asili ambazo baadhi ni rasmi, kwa upande wa jumuiya, zilizoidhinishwa kutumika ni Kiingereza, Kifaransa na Kireno. Lugha hizo za kigeni zinatokana na historia ya mataifa yaliyotawala.Nchi wanachama wa SADC zinazotumia Kiingereza ni Eswatini, Lesotho, Malawi, Namibia, Afrika Kusini, Tanzania, Zambia na Zimbabwe.Botswana inatumia Kiingereza na Kireno. Zinazotumia Kifaransa ni Madagascar, Comoro, Jamhuri ya Kidemokrasia ya Congo DRC, Shelisheli na Mauritius ambayo pia inatumia Kiingereza . Nchi zinazotumia Kireno ni Msumbiji na Angola. Bwanakunu alitaja changamoto nyingine ni kuhusu mchakato wa usajili wa dawa kutokana na nchi iliyopewa jukumu la kusajili dawa kutochangamkia kazi hiyo kama ambavyo Tanzania imekwenda kwa kasi katika ununuzi.Kwa mujibu wa mkurugenzi mkuu wa MSD, wakati Tanzania ilipewa jukumu la kununua dawa, Zimbabwe ilipewa kazi ya usajili kwa maana ya kufanya udhibiti wa dawa. Bahati mbaya hawajachangamka kama sisi, alisema. Chini ya mgawanyo huo, kiwanda cha dawa kinatakiwa kusajili nchini na pia kwenda kusajili Zimbabwe yenye mamlaka ya udhibiti. Alipozungumza na gazeti hili kuhusu utekelezaji wa jukumu la kuwa mnunuzi mkuu wa dawa kwa nchi za SADC, Bwanakunu alisema wazalishaji wa dawa na vifaa tiba 80 kutoka nchi 40 duniani wameonesha nia ya kuuza bidhaa hizo kupitia MSD.Wiki iliyopita walikuwa wakimalizia uchambuzi wa zabuni hizo kabla ya kutangaza matokeo. Miongoni mwa waliojitokeza, zimo nchi wanachama wa SADC ikiwamo Tanzania. Hatua ya uteuzi wa Tanzania kuwa mnunuzi mkuu wa dawa, vifaa tiba na vitendanishi vya maabara ulitokana na juhudi za Rais John Magufuli kuimarisha hali ya upatikanaji wa dawa MSD na kumudu kutekeleza majukumu yake kwa ufanisi mkubwa . Aidha, umahiri na uzoefu wa MSD katika masuala ya ununuzi, utunzaji na usambazaji dawa na vifaa tiba ulishawishi nchi kupewa jukumu hilo.  <topic>: kitaifa 